FI Euroopan unionin virallinen lehti C 137/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 137/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”COCO DE PAIMPOL”

EU-nro: PDO-FR-0062-AM01–20.12.2016

SAN ( X ) SMM ( )

1. Hakijaryhmä ja oikeutettu etu

Yhdistykseen kuuluvat ”Coco de Paimpol” -pavun tuottajat ja kauppakunnostuspaikat. Sen vuoksi sillä on oikeutettu etu esittää muutospyyntö.

Syndicat de défense de l’AOC ”Coco de Paimpol” Zone de conditionnement CS 90 114 22503 Paimpol cedex RANSKA Puhelin: +33 296208330 Faksi: +33 296204726 Sähköposti: syndicat-coco-paimpol@ucpt-paimpol.com

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☒ Merkinnät — ☒ Muu

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Maininta Phaseolus vulgaris L. -lajista, johon ”Coco de Paimpol” kuuluu, siirretään rekisteröidyn eritelmän tuotantomenetelmää koskevasta osasta kohtaan ”Tuotteen kuvaus”.

Lisäksi täsmennetään, että kyseessä on pensaspapu, josta syödään siemenet. Teksti on näin aiempaa tarkempi, koska siinä määritetään kyseessä olevan pensaspapu, josta syödään siemenet. Rekisteröidyssä eritelmässä on käytetty ilmausta ”valkoinen papu” eikä siitä käy ilmi, että pavusta syödään siemenet.

Kuvaukseen sisällytetään määräys, jossa todetaan, että tuotetta pidetään kaupan tuoreena. Näin vältetään muut kaupanpitotavat.

”Coco de Paimpol” -pavun kypsyyden luonnehtimiseksi sille määritellään kauppakunnostusajankohtana sovellettava kuiva-aineiden vähimmäis- ja enimmäispitoisuus (papujen kuiva-ainepitoisuus pakkaamisen yhteydessä on 40–60 %).

Palon luonnehtiminen ilmaisulla ”violetteja juovia” korvataan ilmaisulla ”mahdollisesti violettia juovitusta”, jotta ilmaus olisi johdonmukainen rekisteröidyn eritelmän kohdassa ”Tuotantomenetelmä” esitetyn lajiketyypin kuvauksen kanssa.

Kuvausta täsmennetään toteamalla, että palot sisältävät vähintään kolme siementä. Näin karsitaan pois liian vähän siemeniä sisältävät palot. ”Coco de Paimpol” -pavuissa on nimittäin tyypillisesti pitkät palot, joissa on vähintään kolme siementä. Kauppakunnostusta koskevaan kohtaan lisätään enintään viiden prosentin sallittu poikkeama väistämättömän heterogeenisuuden huomioon ottamiseksi.

Pavun värin kuvausta (”kokonaan valkoinen”) täydennetään ilmaisulla ”kokonaan norsunluunvalkoinen” ja ”hieman tai kohtalaisen juovikas”, jotta tuotteen ominaisuudet tuodaan paremmin esiin. Pelkkä ilmaus ”kokonaan valkoinen” on nimittäin liian yksipuolinen, jättää liikaa tulkinnanvaraa tuotteen vastaanottotarkastuksessa eikä tuo esiin tehtyä jalostustyötä, joka mahdollistaa siemenen värin tarkemman luonnehdinnan.

Lisäksi kypsennetyn ”Coco de Paimpol” -pavun kuvausta täydennetään täsmentämällä, että tuote ei ole kypsentämisen jälkeen jauhoinen ja että sen maku on makeahko.

Tuotteen kuvausta siis täydennetään ja täsmennetään, jotta tuote olisi paremmin tunnistettavissa.

Alkuperätodisteet

Toimijoiden ilmoitusvelvollisuuksia täsmennetään. Muutokset liittyvät kansallisen lainsäädännön ja sääntelyn muutoksiin. Niihin sisältyy erityisesti toimijoiden hyväksyminen, jotta niille voidaan antaa todistus siitä, että ne pystyvät noudattamaan eritelmän vaatimuksia, sekä ilmoitukset alkuperänimityksellä kaupan pidettäväksi tarkoitettujen tuotteiden hyväksymistä, seurantaa ja valvontaa varten.

Lisäksi tähän kohtaan on tehty lisäyksiä ja täydennyksiä, jotka liittyvät eräisiin rekistereitä ja ilmoitusasiakirjoja koskeviin määräyksiin.

Toimijoiden ilmoitusvelvollisuuksia ja rekisterinpitoa koskevien muutosten avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

Tuotantomenetelmä

Siemenaineiston saanti:

Lause ”Käytettävät siemenet kuuluvat Phaseolus vulgaris L. -lajiin” siirretään kohtaan ”Tuotteen kuvaus”.

Kohtaan lisätään seuraava lause: ”’Coco de Paimpol’ -pavun tuotantoon tarkoitetut siemenet ovat peräisin seuraavista lajikkeista: Goanag, Kentan, Armor tai lajikekannat, jotka vastaavat 5.2 kohdassa määriteltyä lajiketyyppiä”. Rekisteröidyssä eritelmässä oli ainoastaan lajiketyypin kuvaus.

Lisäämällä nämä kolme lajiketta tuodaan esiin Bretagnen jalostusjärjestön (Organisme Breton de Sélection, OBS) tekemä geneettinen jalostustyö, joka koskee kaikkia paikallisia lajikkeita. Se on mahdollistanut näiden kolmen lajikkeen hyväksymisen lajikkeiksi, jotka tuovat parhaiten esiin ”Coco de Paimpol” -pavun erityisominaisuudet ja takaavat lajiketyypin ”Coco de Paimpol” noudattamisen. Kyseisiä lajikkeita käyttämällä voidaan siis saada tuotteita, jotka vastaavat ”Coco de Paimpol” -pavulta odotettuja ominaisuuksia.

Voidaan myös käyttää lajikekantoja, joiden on osoitettu vastaavan lajiketyyppiä. Lajiketyypin noudattaminen varmistetaan kasvien silmämääräisellä tarkastuksella, kun pavut korjataan niiden ollessa puolikuivassa vaiheessa.

Kohdassa täsmennetään myös, että tuottajat voivat tuottaa lajikkeista peräisin olevia siemeniä tiloillaan, mikä vastaa nykyisiä käytäntöjä.

Muutoksella täsmennetään siemenaineiston saantia koskevaa kohtaa tuomalla esiin nykyiset käytännöt.

Lajiketyyppi:

Lajiketyypin kuvausta muutetaan lisäämällä, että siemen on ”kokonaan norsunluunvalkoinen”. Näin voidaan ottaa paremmin huomioon tuotteen erityisyys yhdistämällä se lajikevalintatoimiin, jotka ovat mahdollistaneet ”Coco de Paimpol” -pavun tarkemman kuvauksen. Eritelmän rekisteröidyssä versiossa todettiin vain siemenen olevan ”kokonaan valkoinen”.

Muutoksella täsmennetään tuotteen kuvaukseen liittyvää lajiketyyppiä.

Viljelykierto:

Viljelykierrossa viljelylohkoille määrätään lepovaihe, eikä ”Coco de Paimpol” -papua saa viljellä samalla lohkolla yli kahta vuotta peräkkäin. Tämän säännön tarkoituksena on estää kehittymästä tiettyjä juuristosairauksia, joille tämä vihannes on erityisen alttiina. Lepovaihe kestää vähintään kaksi kalenterivuotta, kun ”Coco de Paimpol” -papua on viljelty yksi (vuoden pituinen) kasvukausi ja vähintään kolme vuotta, kun ”Coco de Paimpol” -papua on viljelty kahtena peräkkäisenä kasvukautena (kahden vuoden ajan).

Muutoksella selkeytetään sääntöjä, joita viljelykierron osalta on noudatettava kasvin terveyden parantamiseksi.

Viljelyn aloittaminen ja harjoittaminen:

Tässä kohdassa kuvataan tavat, joilla kasvia viljellään ilman lämmitystä ja keinovalaistusta avomaalla. Tarkoituksena on esittää nykyiset käytännöt ja välttää keinotekoiset olosuhteet.

Eräät rekisteröidyssä eritelmässä vahvistetut päivämäärät ja ajanjaksot poistetaan. Näin voidaan ottaa huomioon säätilan mahdolliset vaihtelut, jotka vaikuttavat ”Coco de Paimpol” -pavun viljelyyn. Tuottajilla on nimittäin tarvittava taitotieto ajankohtien mukauttamiseksi erityisesti ilmastoon mutta myös kulloisiinkin viljelylohkoihin:

— Viljelyn enimmäiskesto, joksi vahvistettiin alun perin 135 päivää, poistetaan, sillä erityiset sääolot (kylmät syksyt) voivat edellyttää enimmäiskeston ylittämisen, jotta pavut saavuttavat vaaditun kypsyyden tuotteen laatua heikentämättä.

— Viimeinen kylvöpäivä eli 15. heinäkuuta poistetaan, sillä sääolosuhteista riippuen on mahdollista, ettei kaikkia kylvöjä ole voitu suorittaa ennen kyseistä päivämäärää.

Sadonkorjuuta koskevat määräykset on siirretty eritelmän kohtaan ”Sadonkorjuu”.

Eritelmään lisätään kasvien kasvutiheyden käsite, jotta viljelylohkon kasvit kypsyisivät tasaisesti ja maankäyttö olisi optimaalista. Kasvutiheydelle asetetaan neliömetrikohtaiset raja-arvot eli 6–12 kasvia neliömetrillä.

Kastelukielto korvataan siten, että kastelu on sallittua ensimmäisten palkojen muodostumiseen saakka. Pitämällä kasvit jatkuvasti kosteina palkojen muodostumiseen saakka saavutetaan nimittäin parempi tasalaatuisuus kypsymisvaiheessa ja vaikutetaan siten myönteisesti sadon laatuun. Palkojen muodostumisen jälkeinen kastelu puolestaan lisää palon ja pavun kosteuspitoisuutta, mikä heikentää tuotteen laatua. Siksi se on vastedeskin kielletty.

Muutoksilla täsmennetään ja mukautetaan viljelykäytäntöjä, jotta säätilan vaihtelut voidaan ottaa paremmin huomioon.

Sadonkorjuu:

Määräystä, joka koskee sadonkorjuun porrastamista heinäkuun ja marraskuun väliselle ajalle, tarkistetaan seuraavasti:

— Sadonkorjuukauden alkamisajankohta vahvistetaan vastedes ryhmän pyynnöstä INAO:n yksiköissä. Tällöin otetaan huomioon edustavista otoksista tehdyt selvitykset, joissa tutkitaan, täyttävätkö tuotteet kohtien ”Tuotteen kuvaus” ja ”Sadonkorjuu” vaatimukset. Sadonkorjuukauden vahvistetaan kuitenkin alkavan rekisteröidyssä eritelmässä määritetyn tavoin 1. heinäkuuta.

— Sadonkorjuun päättymispäivä (30. marraskuuta) poistetaan. Tämä poisto on sidoksissa viimeisen kylvöpäivän poistamiseen. Pavunviljelyn kesto riippuu siten papujen kypsyysasteesta eikä sitä tarvitse mukauttaa ennalta määrättyyn sadonkorjuun päättymisajankohtaan.

Määräystä, jonka mukaan palot valikoidaan ja irrotetaan varsista käsin sen jälkeen, kun varret on nostettu maasta, muokataan. Tarkoituksena on, ettei varsia ole pakko nostaa maasta ennen palkojen irrottamista ja valikointia, vaan molemmat toimenpiteet voidaan suorittaa suoraan varsista tuotteen erityisyyttä vaarantamatta. Nämä toimenpiteet suoritetaan aina käsin.

Viittaus puolikuivaan vaiheeseen kypsyneisiin palkoihin on poistettu, koska se esitetään tuotteen kuvauksessa, ja sitä valvotaan kohdan ”Tuotteiden valvonta” mukaisesti.

Sadonkorjuun kuvaukseen lisätään täsmennys laatikoista, joissa palot on varastoitava palkojen murskaantumisen välttämiseksi. Laatikoilla on oltava seuraavat ominaisuudet:

— kova materiaali, tiivis pohja ja rei’itetyt reunat

— mahdollisuus pinota laatikot ilman, että sisältö painuu kasaan

— tilavuus enintään 100 litraa, mikä vastaa 30:tä kiloa papuja.

Valikointikriteerejä täsmennetään, jotta voidaan kuvata paremmin viallisia palkoja ja epäpuhtauksia, jotka rekisteröidyssä eritelmässä mainitaan sadonkorjuun aikana tehtävän lajittelun osalta. Kriteerien mukaisesti poistetaan

— palot, joissa on kypsyysvirheitä: raa’at, litteät, ylikypsät tai kuivat pavut

— pilaantuneet palot: mädät, märät, mullan tahrimat ja vioittuneet palot tai palot, joissa on jälkiä kasvitaudeista

— epäpuhtaudet: lajikekohtaiset epäpuhtaudet, lehtiruodit, lehdet ja muut vieraat aineet.

Poistetaan määräys, jonka mukaan pavut toimitetaan kauppakunnostuspaikkaan viimeistään sadonkorjuuta seuraavana päivänä. Tarkoituksena on ottaa huomioon, että satoa korjataan yhdeltä viljelylohkolta ehkä useiden päivien ajan, mutta se toimitetaan kauppakunnostukseen yhdellä kertaa. Papuerien tarkastuksia on siis haluttu tehostaa, ja niitä suoritetaan erityisesti viikon alussa (jotta mahdollisesti viikonlopun ajaksi varastoidut erät voidaan ottaa huomioon). Tarkoituksena on tarkistaa erien laatu tuotteiden toimituksen yhteydessä tehtävällä vastaanottotarkastuksella.

Muutosten tarkoituksena on parantaa ”Coco de Paimpol” -pavun korjuun sääntelyä mutta tarjota samalla mahdollisuus mukautua mahdollisiin säätilan vaihteluihin.

Satoisuus:

Tätä kohtaa tarkennetaan muuttamatta satoisuutta, joka on 12 tonnia hehtaarilta. Tarkennuksen tarkoituksena on määrittää toimitettu tuotanto lajittelun jälkeisen tuotannon sijaan. Lisäksi tarkennetaan, että satoisuutta ei enää mitata keskimääränä vaan vuotuisena enimmäismääränä.

Kyseiset tarkennukset ovat tarpeen, jotta satoisuus olisi helpompi laskea.

Toimitukset:

Termi ”kauppakunnostaja” korvataan termillä ”kauppakunnostuspaikka”, jotta noudatettaisiin paikallisesti käytettyä termiä.

Vastaanottotarkastus:

Otetaan käyttöön ensimmäinen vastaanottotarkastus, jotta voidaan varmistua kauppakunnostuspaikkaan toimitettujen erien vaatimuksenmukaisuudesta ja siis siitä, että tuottaja ja hänen palveluksessaan olevat poimijat (henkilöt, jotka irrottavat palot varsista ja vastaavat valikoinnista) ovat valikoineet palot asianmukaisesti sadonkorjuun yhteydessä. Tämä tarkastus suoritetaan sadonkorjuun vaatimuksenmukaisuutta koskevien kriteerien perusteella. Kypsyysvirheitä sisältävien palkojen, pilaantuneiden palkojen ja epäpuhtauksien osuus saa olla enintään viisi prosenttia toimituserän painosta.

Toisella vastaanottotarkastuksella varmistetaan, että kulutukseen saatetut pakkauserät ovat vaatimusten mukaisia. Tämä tarkastus tehdään pistokokeena punnitsemalla vaatimusten vastaiset tuotteet. Tarkoituksena on varmistaa, että

— alle kolme papua sisältävien palkojen enimmäisosuus on alle viisi prosenttia pakkauspainosta

— sadonkorjuuvaatimusten vastaisten palkojen enimmäisosuus on alle viisi prosenttia pakkauspainosta.

Muutoksen tarkoituksena on varmistua paremmin tuotteen laadusta.

Pakkaaminen:

”Coco de Paimpol” -papujen murskautumisen ja laadun heikkenemisen estämiseksi ”Coco de Paimpol” -pakkausten sisällön suurimmaksi sallituksi nimellispainoksi on määrätty kymmenen kilogrammaa. Lisäksi todetaan, että pakkausten sisältö voi ylittää pakkausvaiheessa sisällön ohjeellisen nimellispainon enintään kymmenellä prosentilla. Näin voidaan ottaa huomioon kuivuminen, joka pienentää ”Coco de Paimpol” -pakkausten nettomassaa.

Muutoksen tarkoituksena on säilyttää tuotteen laadukkuus pakkaamisen yhteydessä.

Säilytys:

Tuotteen säilyvyyden parantamiseksi todetaan lisäksi, että pavut säilytetään kauppakunnostuspaikassa olosuhteissa, jotka estävät papujen lämpenemisen yli 15 celsiusasteen lämpötilaan.

Kylmien ja kosteiden olosuhteiden velvoite poistetaan. Näin voidaan ottaa huomioon uudet säilytysmenetelmät, joita tutkitaan parhaillaan.

Tarkoituksena on mukauttaa säilytysolosuhteita siten, että uusia säilytysmenetelmiä voidaan käyttää ja tuotteen säilyvyys paranee.

Yhteys maantieteelliseen alkuperään

Tämä osuus on muotoiltu uudelleen, ja sitä on tarkennettu.

Kohdassa täydennetään luonnonoloihin liittyvien tekijöiden kuvausta (vähäiset lämpötilaerot, sademäärien jakautuminen tasaisesti vuoden aikana, meren vaikutus). Alueen korkeutta merenpinnasta tarkennetaan: se on vastedes 60–90 metriä eikä enää enintään 140 metriä, kuten rekisteröidyssä eritelmässä. Tämä tekstimuutos ei muuta alkuperänimityksen piiriin kuuluvaa aluetta.

Inhimillisistä tekijöistä tuottajien taitotietoa kuvataan yksityiskohtaisemmin. Tarkoituksena on erityisesti korostaa, että useat pavuntuottajat tuottavat viljelyyn tarvitsemansa siemenet itse ja valitsevat lajikkeen ja kylvöajankohdan maaston pinnanmuodostuksen ja maaperän, esikasvien, lannoitteiden ja maanparannusaineiden sekä senhetkisten sääolojen mukaan. Myös poimijoiden käyttämä korjuumenetelmä kuvataan yksityiskohtaisesti.

Eritelmään lisätään tuotteen erityisyyttä käsittelevä kohta sekä maantieteellisen alueen ja ”Coco de Paimpol” -pavun erityisominaisuuksien välistä syy-yhteyttä käsittelevä kohta seuraavasti:

— Tuotteen erityisyyden osalta korostetaan, että sadonkorjuu suoritetaan ennen kuin pavut ovat täysin kypsiä, minkä vuoksi niillä on tuoreen vihanneksen ominaisuudet. Toisin kuin kuivat pavut, ”Coco de Paimpol” kypsyy nopeasti. Se erottuu muista myös siementen lähes pyöreän muodon ja aistinvaraisten ominaisuuksiensa perusteella.

— Syy-yhteyden osalta korostetaan luonnonympäristön (meri-ilmaston ja hiesupitoisen maan yhdistelmän ansiosta viljelmät voidaan perustaa jo talven lopulla) ja taitotiedon (etenkin tiettyyn lajiketyyppiin perustuva lajikkeiden valinta ja käsinkorjuu parhaassa vaiheessa) vuorovaikutusta.

Muutoksen tarkoituksena on havainnollistaa paremmin yhteyttä maantieteelliseen ympäristöön.

Merkinnät

Merkintöjä koskevat määräykset on saatettava ajan tasalle, jotta voidaan mukautua EU:n lainsäädännön kehitykseen. Tämä koskee erityisesti velvollisuutta merkitä Euroopan unionin tunnus samaan kenttään kuin alkuperänimityksen nimi.

Koska jokaisessa pakkauksessa on oltava vastedes tuottajan ja kauppakunnostuspaikan nimen sekä pakkauspäivämäärän sisältävä päällysmerkintä, velvollisuus, jonka mukaan pakkausvaiheessa lisättävä päällysmerkintä on oltava pakkauksen mukana loppujakelijalle asti, poistetaan merkintöjä koskevista erityistiedoista.

Muutoksella saatetaan ajan tasalle merkintöjä koskeva osa.

Muu

Maantieteellinen alue:

Kohdan selkeyttämiseksi ”Coco de Paimpol” -nimitystä koskevassa eritelmässä mainitut 85 kuntaa luetellaan vastedes tyhjentävästi. Maantieteellisen alueen rajaus säilyy ennallaan.

Rekisteröidyn eritelmän kohdassa ”Alkuperätodisteet” esitetty väite, jonka mukaan ”Coco de Paimpol” -papu tuotetaan ja kauppakunnostetaan maantieteellisellä alueella, siirretään kohtaan ”Maantieteellisen alueen tarkka rajaus”.

Näillä muutoksilla kohtaa täydennetään lisäämällä siihen täsmennyksiä maantieteellistä aluetta muuttamatta.

Valvontatoimet, valvontaelimen ja ryhmän yhteystietojen ajantasaistaminen:

Kansallisen sääntelyn kehityksen vuoksi kohdassa ”Kansalliset vaatimukset” esitetään taulukko tärkeimmistä valvottavista seikoista, niiden viitearvoista ja arviointimenetelmästä.

Valvontaelimen ja ryhmän yhteystiedot saatetaan ajan tasalle.

Tarkoituksena on ajantasaistaa kyseiset kohdat.

YHTENÄINEN ASIAKIRJA

”COCO DE PAIMPOL”

EU-nro: PDO-FR-0062-AM01–20.12.2016

SAN ( X ) SMM ( )

1. Nimi tai nimet

”Coco de Paimpol”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Coco de Paimpol” -nimityksellä tarkoitetaan Phaseolus vulgaris L. -lajiin kuuluvaa pensaspapua, josta syödään siemenet.

”Coco de Paimpol” -papua voidaan luonnehtia seuraavasti:

— Puolikuiva, silvittävä pensaspapu, jota pidetään kaupan tuoretuotteena ja myydään palkoineen; papujen kuiva-ainepitoisuus kauppakunnostusajankohtana on 40–60 prosenttia.

— Vaaleankellertävissä paloissa voi olla violettia juovitusta, ja ne sisältävät vähintään kolme siementä.

— Munanmuotoinen siemen on kokonaan norsunluunvalkoinen, hieman tai kohtalaisen juovikas ja hyvin ohutkuorinen.

”Coco de Paimpol” -pavun kypsentämisaika on lyhyt. Kypsennettynä se on pehmeä, suussa sulava ja makeahko eikä koostumukseltaan jauhoinen. Sen maulle ovat ominaisia kukkaisvivahteet ja kuivatut hedelmät.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pavut kylvetään, korjataan ja lajitellaan maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Coco de Paimpol” -papujen pakkaaminen tapahtuu maantieteellisellä alueella.

Palot ovat puolikuivassa vaiheessa hyvin hauraita, joten kun ”Coco de Paimpol” -sato on korjattu käsin sen laatua heikentävien hankausten ja iskujen välttämiseksi, pavut pakataan pieniin pakkauksiin ja varastoidaan lämpötilaolosuhteissa, jotka estävät tuotteen lämpenemisen.

”Coco de Paimpol” -pavut lähetetään ja niitä pidetään kaupan pakkauksissa, joiden tilavuus on enintään kymmenen kilogrammaa. Pakkausten sisältö voi ylittää pakkausvaiheessa sisällön ohjeellisen nimellispainon enintään kymmenellä prosentilla. Näin voidaan ottaa huomioon kuivuminen, joka pienentää ”Coco de Paimpol” -pakkausten nettomassaa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

”Coco de Paimpol” -nimeä kantavien papujen pakkausmerkinnöissä on seuraavat tiedot:

— ”Coco de Paimpol” -nimi merkittynä näkyvin, selvin ja pysyvin kirjaimin, jotka ovat leveämmät ja korkeammat kuin päällysmerkinnässä olevien muiden mainintojen kirjaimet

— alkuperänimityksen nimen kanssa samassa kentässä oleva Euroopan unionin tunnus ja mahdollinen maininta ”appellation d’origine protégée”

— kauppakunnostuspaikan ja tuottajan nimi sekä pakkauspäivämäärä.

4. Maantieteellisen alueen tarkka rajaus

Maantieteellinen alue, joka kattaa 85 kuntaa Côtes d’Armorin departementin pohjoisosassa:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec’h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc’h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec’h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry ja Yvias.

5. Yhteys maantieteelliseen alkuperään

Alueen erityisominaisuudet

Yhteyden kannalta merkitykselliset luontoon liittyvät tekijät:

Maantieteellinen alue sijaitsee suurella niemimaalla, jota ympäröi lännessä Lannionin lahti ja idässä Saint-Brieucin lahti. Se on siten Bretagnen pohjoisin osa, mutta Pohjois-Atlantin virta (Golf-virta) vaikuttaa siihen suotuisasti. Tästä syystä Paimpolin alueella esiintyy vain harvoin keväthallaa: sitä on toisinaan maaliskuussa mutta ei koskaan sen jälkeen. Alueella on yleensä leudot lämpötilat, jotka ylittävät vain hyvin harvoin 30 celsiusastetta.

Alue muodostaa tasangon, jonka korkeus merenpinnasta on 60–90 metriä ja jossa sateet jakautuvat normaalioloissa erittäin tasaisesti koko vuodelle. Keväisin ja kesäisin pääasiallisesti koillisesta puhaltavat tuulet levittävät meren vaikutuksen alueen sisäosiin asti. Maantieteellisen alueen eteläpuolella sijaitsevan Goëlon ensimmäiset vuoret muodostavat suojan myrskypuuskilta, jotka saattaisivat alueen eteläosan tuulten voimasta aiheuttaa tuhoja viljelmillä.

”Coco de Paimpol” -pavun tuotantoalueen erityisyytenä ovat myös sen maaperän ominaisuudet: pääasiallisesti Massif Armoricain -vuoriston graniitista muodostunutta vanhaa peruskalliota peittää eolinen hiesukerrostuma, joka on peräisin Englannin kanaalin pohjukasta. Maaperä on koostumukseltaan pääasiallisesti hiesua ja toisinaan hietaista ja savista hiesua, ja se on syntynyt kallioperän rapautumisesta. Maaperä on kuohkea ja helposti muokattava, syvä ja hedelmällinen. Se kuivuu hyvin keväisin ja varaa hyvin vettä.

Yhteyden kannalta merkitykselliset inhimilliset tekijät:

”Coco de Paimpol” -pavun tuottajien kokemus on siirtynyt tuottajasukupolvilta toisille sen jälkeen, kun tätä alun perin Argentiinasta peräisin olevaa papua alettiin viljellä alueella 1920-luvun lopulla. Useat pavuntuottajat tuottavat viljelyyn tarvitsemansa siemenet itse. Tuottajien taitotieto ilmenee myös kylvösuunnitelmissa. Viljelijät valitsevat jokaiselle viljely-yksikölle lajikkeen ja kylvöajankohdan maaston pinnanmuodostuksen ja maaperän, esikasvien, lannoitteiden ja maanparannusaineiden sekä senhetkisten sääolojen mukaan. Koska viljely voidaan aloittaa porrastetusti, sadonkorjuu voi jatkua mahdollisimman pitkään, mikä helpottaa tätä tärkeää vaihetta koskevan työn organisointia. Korjuu tapahtuu tuottajan johdolla sadon ollessa puolikuivassa vaiheessa. Korjuun suorittavat poimijat valikoivat korjuukypsät palot ja panevat ne sitä mukaa niille varattuihin laatikoihin.

Alkuperänimitys perustuu lisäksi pavuntuotantoa vanhempaan vihannesviljelyn taitotietoon, joka liittyy siihen, että luonnonympäristö on luonut ihanteelliset olosuhteet kaikkien avomaavihannesten viljelylle. Tämän vaativan viljelymuodon kehittymisen ovat mahdollistaneet alueen menneiltä ajoilta peräisin oleva erikoistuminen sekä viljelylle välttämättömän osaamisen ja teknisen tai kaupallisen infrastruktuurin keskittyminen maantieteelliselle alueelle.

Tuotteen erityisominaisuudet:

”Coco de Paimpol” -sato korjataan ennen kuin pavut ovat täysin kypsiä. Tällöin ne eivät ole vielä täysin kovettuneet, niissä on runsaasti hiilihydraatteja, ja ne sisältävät vielä paljon vettä, toisin kuin kuivat pavut. ”Coco de Paimpol” -papuja pidetään siis kaupan tuorevihanneksena, ja ne myydään palkoineen, jotka silvitään käsin. Papuja ei siis tarvitse liottaa ja ne kypsentyvät nopeasti. Siementen lähes pyöreä muoto erottaa ne useimmista muista valkoisista pavuista, jotka ovat pitkulaisempia tai munuaisenmuotoisia. Pavussa on ohut kuori, joka on kiinnittynyt täydellisesti siemenvalkuaiseen. Sen vuoksi ”Coco de Paimpol” pysyy kypsennettäessä kiinteänä mutta on kypsänä kuitenkin koostumukseltaan pehmeä ja suussa sulava. Se ei yleensä tunnu suussa juurikaan jauhoiselta, ja maku on makeahko. Tuoksussa on usein kastanjan ja pähkinän aromeja.

Syy-yhteys:

”Coco de Paimpol” on koko kasvukautensa ajan hyvin herkkä ympäröiville olosuhteille. Sen yhteys maaperään perustuukin hyvin suotuisan luonnonympäristön ja sukupolvilta toisille siirtyneen taitotiedon (lajikkeiden valinta, optimaalinen maanmuokkaus, kylvökausien huolellinen valinta, oikeassa vaiheessa tapahtuva käsinkorjuu) vuorovaikutukseen.

Monet tuottajasukupolvet ovat parantaneet ja pitäneet sitten yllä useita viljelylajikkeita. Ne kuuluvat homogeeniseen ja hyvin määriteltyyn lajiketyyppiin, joka soveltuu täydellisesti ympäröiviin olosuhteisiin. Tällaisten papujen viljelyominaisuudet mutta myös kulinaariset ja aistinvaraiset ominaisuudet johtuvat pitkälti kyseisen kasviaineiston ominaisuuksista.

”Coco de Paimpol” itää hyvin kuohkeassa ja lähes kivettömässä maaperässä, jossa versojen on helppo kasvaa ja juuristo kehittyy vaivattomasti. Huokoisten hiesukerrostumien ansiosta maa lämpenee aikaisin keväällä, sadevedet poistuvat luonnollisesti ja juuret saavat riittävästi ilmaa kylvöajankohtana. Lisäksi ilmasto on alueella poikkeuksellisen leuto, mikä mahdollistaa viljelyn aloittamisen jo maaliskuun puolivälissä kasvin lämpötilavaatimuksista huolimatta (lehdet jäätyvät jo –1 celsiusasteen lämpötilassa, ja versojen kasvu tyrehtyy hieman alle kymmenen celsiusasteen lämpötilassa).

Koska ”Coco de Paimpol” -pavun juuristo ei kasva kovin voimakkaasti vaan ulottuu pääasiallisesti vain kolmenkymmenen senttimetrin syvyyteen, papu viihtyy viljelmän perustamisen jälkeen hiesupitoisessa maaperässä, joka pidättää hyvin vettä ja on huokoinen, jolloin sadevedet poistuvat maaperästä nopeasti. Lisäksi kasvi hyötyy säännöllisistä sateista. Toukokuun ja marraskuun väliset lämpötilat täyttävät kasvin lämpötilavaatimukset (sen optimaalinen lämpötila on 15–25 celsiusastetta), jolloin palot kypsyvät tasaisesti, ja sadonkorjuu voidaan porrastaa heinä- ja marraskuun väliselle ajalle. Tuotetta on siis markkinoilla jatkuvasti neljän kuukauden ajan.

Puolikuivassa vaiheessa korjattavaan ”Coco de Paimpol” -papuun vaikuttavat suotuisasti erityisesti merituulet, jotka lauhduttavat lämpötilaa ja lisäävät ilman kosteutta. Tämä hidastaa varsiin kiinnittyneiden palkojen kypsymistä ja kuivumista. Tämä on tärkeää, jotta pavut voivat säilyä puolikuivassa vaiheessa muutaman päivän ajan pellolla ilman, että ne kuivuvat. ”Coco de Paimpol” -pavun ohut ja tiivis kuori sekä sen hedelmäiset aromit ja muut aistinvaraiset ominaisuudet, sen pehmeys, jauhoisuuden puute ja makeahko maku johtuvat pitkälti juuri siitä, että palot korjataan silloin, kun ne eivät ole vielä täysin kypsyneet.

Koska palot ovat tässä vaiheessa vielä taipuisia ja hyvin hauraita, sato korjataan käsin palkojen laatua heikentävien hankausten ja iskujen välttämiseksi.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) EUVL L 343, 14.12.2012, s. 1.